Hõissa! Miles möllab jälle kosmoses! :) Seekordne osa võiks liigituda ulmekrimi alla: lugu, mis algab ülesandega siluda pingelist olukorda, muutub ruttu mitme käänakuga kriminaallooks.
Lois McMaster Bujold sai 2017. a Hugo auhinna terve sarja (Vorkosigan Saga) eest ja see sari väärib lugemist. Vast mitte padujärjest, aga mõistike vahepausidega. See, et Varrak neid nüüd järjepidevalt kord aastas välja annab, on igati tervitatav. Peategelane Miles ei ole just ülearu usutav, aga kahtlemata väga põnev ja köitev tegelane — kasvus kängu jäänud ja pidevalt igasuguste meditsiiniliste probleemidega kimpus pundar energiat, teotahet, sihikindlust, säravat mõistust ja hoolimist. Maailmu, ühiskondi ja inimrasse, mida raamatud läbivad, on suisa mitmeid, üks huvitavam kui teine, kõik on läbimõeldud ja kaasaelamapanevalt kirjeldatud. Ja seiklused, oh sa poiss, lood, milledel põnevaid pöörakuid alati rohkem, kui lugeja oodata oskab. Ja peale peategelase on kirev galerii neid, keda Miles oma teel kohtab :) Lugege!
Ikka loen, kui uus Bujold välja tuleb :) , siin ei ole otsustamiseks tõesti autori nimest rohkemat vaja. Bujold on endiselt ladus, humoorikas, intriige punuda ja üllatada oskav jutustaja. Aint et, nojah, ma tundsin sest kosmoses möllavast Milesist puudust. Sedakorda on siis hoopis jutustus sellest, kuidas Miles Jekaterinil kosjas käis. Vahelepõigetena pudruputukad, päevapoliitika, keiserlike pulmade ettevalmistus, Marki armupiinad, kõik Koudelka tüdrukud leiavad paarilise, Jekaterinil on hulk ülearuseid kosilasi ja Ivan on ootamatult puhta üksi, Miles võitleb kuulujuttudega ja Jekaterin poja hooldusõiguse eest ja tühjal maalapil hakkab ilmet võtma Barrayari aed. Kassisõprade boonus — Säuhil on pojad.
Kaanekujundusest — kui lugema hakkasin, olin pisut pettunud, et suht mittemidagiütlev kaanekujundus, pärast googeldades leidsin, et see eesti oma on veel kõige mõistlikum, olgu, üks vaibamustri-tähestiku oma oli ka üsna okei. Fännipilt Ivanist
https://www.deviantart.com/amimercredire/art/Ivan-and-and-steely-eyed-middle-aged-Vor-ladies-485105006 ja fännisünnipäevaõnnitlus autorile
https://www.deviantart.com/amimercredire/art/Birthday-card-for-Lois-Bujold-485102974
“Komarri” kohta on Ulmekirjanduse Baasis ja Loterii blogis suht kõik ära öeldud.
Ladus lugemine. Eraldi raamatuna vist tõesti mitte meistritöö, aga sarja osana täitsa ok. Ja sarja ma soovitan :)
Sedakorda on Miles oma koduplaneedil ja kuigi läbi raamatu käib jutt, et ta vajab lappimist (ja raamatu lõpuks ta sinna lappimisele ka jõuab), siis pikemalt satub arstide hoole alla hoopis julgeolekuteenistuse ülem Illyan. Personal on karm, aga kui kord diagnoos olemas, tõhus — kõrgtehnoloogia ja tippspetsialistid. Muu möllu jätan ma ise lugeda :) Kes on Bujoldi varasemaid raamatuid lugenud, see kujutab enamvähem ette, kes pole lugenud, neile soovitan alustada sarja algusest, hea kolleeg on saatesõnad kaasa andnud siin.
Ma andsin raamatukogu raamatu juba ära, aga nii umbkaudne tsitaat: “Kui sa valid mingi teo, siis sa valid ka selle teo tagajärjed.”